OM; Asettamispäätös; Korruptionvastaisen strategian ja toimenpideohjelman valmistelu- ja ohjausryhmä

**Asettaminen**

Oikeusministeriö on tänään asettanut korruptionvastaisen strategian ja sitä koskevan toimenpideohjelman valmistelu- ja ohjausryhmän, jonka tehtävänä on korruptionvastaisen strategiaan liittyvän toimenpideohjelman päivittäminen ja valmistelu sekä ohjelman toimeenpanon edistymisen seuranta ja raportointi.

**Toimikausi**

6.6.2024 – 18.4.2027

**Tausta**

Valtioneuvoston periaatepäätös kansalliseksi korruptionvastaiseksi strategiaksi ja siihen liittyväksi toimenpideohjelmaksi (2021–2023) hyväksyttiin toukokuussa 2021 ja sen toimeenpanokausi päättyi vuoden 2023 loppuun.

Korruptionvastaisen strategian (2021–2023) tavoitteena on lyhyellä aikavälillä tehostaa korruption torjuntaa ja pitkällä aikavälillä rakentaa yhteiskuntaa, jossa korruptiolla ei ole menestymisen mahdollisuuksia. Strategialla ja sitä koskevalla toimenpideohjelmalla pyritään ehkäisemään ja vähentämään korruptiota, edistämään korruption ilmituloa ja tehostamaan rikosvastuun toteutumista korruptioon liittyvissä rikosasioissa.

Korruptionvastainen strategia (2021–2023) sisältää seuraavat kehittämisosa-alueet:

1. Korruption torjunnan ja ennaltaehkäisyn viranomaisrakenteiden vahvistaminen ja selkeyttäminen sekä toimijoiden välisen yhteistyön parantaminen;

2. Korruptiotietoisuuden lisääminen;

3. Läpinäkyvyyden lisääminen;

4. Korruptiotapausten paljastumisen tehostaminen;

5. Korruption torjuntaan liittyvän lainsäädännön toimivuuden selvittäminen ja kehittäminen;

6. Korruptioon ja sen torjuntaan liittyvän tutkimuksen ja tilannekuvan edistäminen

Suomessa korruption torjunta on hajautettu usean eri viranomaisen ja toimijan kesken, jolloin tarve kokoavalle ja keskitetylle ohjaavalle strategialle ja toimenpideohjelmalle korostuu.

Myös hallitusohjelman mukaan oikeusvaltion ytimessä on kansalaisten luottamus oikeudenmukaisesti toimivaan yhteiskuntaan ja oikeusjärjestelmään. Lisäksi Suomi sitoutuu edistämään oikeusvaltioperiaatteen toteutumista sekä korruption torjuntaa EU:ssa.

**Tavoitteet**

Valtioneuvoston yleisistunnon päätöksen (21.3.2024) mukaisesti periaatepäätös kansalliseksi korruptionvastaiseksi strategiaksi ja siihen liittyväksi toimenpideohjelmaksi tullaan päivittämään. Korruptionvastaisen strategian tavoitteet ja kehittämisosa-alueet pysyvät voimassa ja strategiapäätöstä tullaan päivittämään soveltuvin osin.

Esitetyn mukaisesti korruptionvastaiseen strategiaan liittyvä toimenpideohjelma päivitetään asetetun valmistelu- ja ohjausryhmän johdolla. Vuosille 2024–2027 laadittava toimenpideohjelma jatkaa toimenpiteitä edellä mainituilla korruptionvastaisen strategian kehittämisosa-alueilla. Tarkoituksenmukaista on jatkaa ja päivittää tiettyjä hallitusohjelman painopisteiden sekä strategian määrittämien kehittämisosa-alueiden mukaisia toimenpiteitä aiemmasta toimenpideohjelmasta sekä huomioida EU:n korruption torjunnan viitekehys, kansainväliset suositukset sekä kansalliset näkökohdat ja korruption riskialueet.

Toimenpideohjelman päivittämisessä on tavoitteena osallistaa laajasti relevantteja sidosryhmiä, kuten kansallista korruptionvastaista yhteistyöverkostoa. Valmistelussa hyödynnetään aiemman toimenpideohjelman tuloksia sekä ajantasaista tutkimus- ja selvitystietoa korruptiontorjunnasta. Oikeusministeriö toimii valmistelu- ja ohjausryhmän puheenjohtajana ja sihteerinä.

**Tehtävät**

Valmistelu- ja ohjausryhmän tehtävät ovat:

1. valmistella ja laatia korruptionvastaiseen strategiaan liittyvä toimenpideohjelma strategian tavoitteiden saavuttamiseksi vuosille 2024-2027;
2. ohjata ja koordinoida strategiaan liittyvän toimenpideohjelman täytäntöönpanoa sekä raportoida toimenpiteiden etenemisestä.

**Kustannukset ja rahoitus**

Valtioneuvoston päätöksen mukainen päivitystyö toteutetaan pääasiassa virkatyönä.

Toimeenpanossa pyritään hyödyntämään EU-rahoitusta ja muita mahdollisia rahoitusinstrumentteja.

**Kokoonpano**

Puheenjohtaja

erityisasiantuntija Venla Mäntysalo, oikeusministeriö

Jäsenet (varajäsenet suluissa):

erityisasiantuntija Elina Hykkönen (johtava asiantuntija Riikka Hietanen), työ- ja elinkeinoministeriö

erityisasiantuntija Tapani Aaltela (neuvotteleva virkamies Tarja Nupponen), sosiaali- ja terveysministeriö

lainsäädäntöneuvos Hannu Miettinen (hallitusneuvos Anne Haikonen), maa- ja metsätalousministeriö

finanssineuvos Timo Moilanen (valtioneuvoston apulaiscontroller Esko Mustonen), valtiovarainministeriö

tarkastusneuvos Niina Sipiläinen, ympäristöministeriö

tarkastusneuvos Tiina Hallberg, opetus- ja kulttuuriministeriö

hallitusneuvos Piritta Sirvio, valtioneuvoston kanslia

neuvotteleva virkamies Katariina Simonen (poliisitarkastaja Juha Tuovinen), sisäministeriö

hallitusneuvos Pasi Ovaska (neuvotteleva virkamies Ronja Kava), liikenne- ja viestintäministeriö

yksikönpäällikkö Ramses Malaty (kaupallinen neuvos Linda Piirto), ulkoministeriö  
hallintojohtaja Antti Korkala, puolustusministeriö

erityisasiantuntija Johanna Virtanen, oikeusministeriö (sihteeri)

Valmistelu- ja ohjausryhmän nimeämisessä on pyritty ottamaan huomioon naisten ja miesten välisestä tasa-arvosta annetun lain (609/1986) 4 a §.

Osastopäällikkö Ville Hinkkanen

Yksikönpäällikkö Jussi Matikkala